Trelis/gawiki huggingface dataset:
Conradh Aachen (2019). Síníodh an Conradh Aachen idir an Ghearmáin agus an Fhrainc ar 22 Eanáir 2019, nó an Conradh Franc-Ghearmánach um Chomhar agus Lánpháirtíocht agus bunús an dlúthchomhoibrithe idir an dá thír. Tháinig an Conradh i bhfeidhm 22 Eanáir 2020.
Cuimsíonn an comhoibriú roinnt pleananna le haghaidh ardleibhéal comhchuibhithe ar ghnéithe áirithe den dlí sa dá thír—gnéithe den dlí teaghlaigh, mar shampla.
Ó 2016 ar aghaidh, ós rud é go raibh an Ríocht Aontaithe imithe amach ón Aontas Eorpach, d'éirigh "ais" na Gearmáine agus na Fraince níos tábhachtaí ná riamh.
Meat Loaf (amhránaí). Amhránaí agus ceannródaí an rac-cheoil a bhí i Meat Loaf nó Marvin Lee Aday (a rugadh i nDallas, Texas ar 27 Meán Fómhair 1947 – 20 Eanáir 2022, Nashville). Bhí glór iontach ag Meat Loaf .agus an-teacht i láthair ann ar an stáitse (bhuel, de réir mar ba mhian leis, ní raibh sé iontaofa agus saol casta aige).
Amhránaí.
Dhíol Meat loaf 100 milliún albam le linn a ghairme agus bhí sé gníomhach thar thréimhse seasca bliain. Ghlac sé páirt i mbreis agus 65 scannán,Fight Club, Focus, Rocky Horror Picture Show agus Wayne's World ina measc.
Tá Bat Out of Hell (1977) fós i measc na ndeich albam is mó ar díoladh cóip díobh riamh.
Ar camchuairt in Éirinn.
Sa bhliain 1989, chuaigh Meat Loaf ar camchuairt in Eirinn agus cuireadh fáilte is fiche roimhe.
Tháinig Meat Loaf ar ais in 1990 don Trip To Tipp' agus Féile 1990.
Bhí Meat Loaf ar an Late Late Show cúola uair agus chruthaigh sé go seoigh ar fad ar sheó Pat Kenny sa bhliain 1998.
Sláinte agus bás.
Bhí bail sheasmhach ar Meat Loaf sa bhliain 2016 tar éis dó titim as a sheasamh le linn ceolchoirme i gCeanada. Thit Meat Loaf de phleist ar stáitse ach lean a chuid amhránaíochta ar aghaidh. Fuarthas amach go raibh Meat Loaf ag beolbheachtú i rith na ceolchoirme. Tháinig ceoltóirí agus na seirbhísí sláinte i gcabhair air agus tugadh ag an ospidéal é.  
Bhí Meat Loaf i bhfad amach ar an eite dheis. Bhí sé an-mhór le Donald J. Trump ar feadh tamaill, agus gafa le teoiricí comhcheilge gan bhunús. Dúirt Meat Loaf, mar gheall ar Covid, "if I die, I die - I'm not going to be controlled". Ach bhuail Covid Meat Loaf agus neamh-vacsaínithe, fuair sé bás de bharr an víris chorónaigh.
Castagnari. Is comhlacht Iodálach, lonnaithe in Recanati, a dhéanann boscaí ceoil agus mileoidin é Castagnari.
Brúchtadh Hunga Tonga–Hunga Haʻapai (2022). Ar 14 Eanáir 2022, tharla brúchtadh pléascach ag an mbolcán muirí Hunga-Tonga Hunga-Ha’apai, seasca cúig ciliméadar ó thuaidh ó Tongatapu, an t-oileán is mó in Tonga. Ghin an brúchtadh súnámaí a d’imigh ar fud an Aigéin Chiúin, agus a mharaigh ar a laghad triúr in Tonga; tonn turrainge san atmaisféar a d’imigh timpeall an domhain faoi dhó; agus scamall mór deannaigh agus deataigh, agus na céadta splanc thintrí gach nóiméad taobh istigh ann, agus a d’imigh suas go dtí an strataisféar.
Scrios an brúchtadh an cábla cumarsáide le Tonga, agus tar éis an tsunami, bhí na hoileáin uilig faoi bhrat luatha. Bhí an príomh-rúidbhealach glanta agus an t-aerfort ar oscailt cúpla lá níos déanaí. Mar sin féin, bhí díospóireacht ar siúl in Tonga ag an am idir cabhair a ligean isteach, agus COVID a choimeád amuigh.
Neacht agus nia (gaolta). Iníon dearthár nó deirféar is ea neacht agus mac dearthár nó deirféar is ea nia.
Brúchtadh Cumbre Vieja, 2021. Phléasc an bolcán Cumbre Vieja i ndeisceart La Palma ar na hOileáin Chanáracha ar an 20 Meán Fómhair 2021. Tháinig deireadh leis an mbrúchtadh ar 13 Nollaig 2021. Phléasc an bolcán in 1971 agus in 1949 chomh maith. Bhí cúpla crith talún timpeall ar La Palma chomh maith le pléascadh an bholcáin.
Tá 80,000 duine ina gcónaí ar La Palma. Bhí ar 6,000 duine a dtithe a fhágáil agus bhí ar 500 turasóir an t-oileán a fhágáil. Bhí eitiltí isteach is amach as La Palma, sna hOileáin Chanáracha, curtha ar ceal. Bhí carnadh luaithrigh as an bholcán ag cur as d'fheidhmiú an aerfoirt.
Méiseatóiriam. Is éard atá i gceist leis an méiseatóiriam ná an t-ainm a bhaist na fisiceoirí ar dhá núiclíd radaighníomhacha a bhaineann le meathshlabhra an tóiriam. Ní iseatóp de chuid an tóiriam atá i gceachtar den dá mhéiseatóiriam: is ionann méiseatóiriam a haon ná raidiam a 228, agus is é achtainiam a 228 an dara cineál méiseatóiriam.
Níl an téarma seo ciallmhar ó thaobh na ceimice de, agus ní raibh i gceist leis riamh ach focal as béarlagair na bhfisiceoirí adamhacha a fuair leathré agus saintréithe fisiceacha eile na núiclídí seo ní ba thábhachtaí ná na dúile ar bhain siad leo.
Apollo 1 (1967). Misean den chlár Apollo ab ea Apollo 1, Sholáthair Saturn IB AS-204 Apollo 1, an roicéad ba chumasaí riamh ag an am sin.
Faoi lár na 1960idí, spreag an ‘spásrás’ misean Apollo. Ba é an clár seo a chuirfeadh spásairí ar an Ghealach. In 1967 cuireadh an chéad fhoireann spásairí le chéile. Ach bhí tragóid mhór ann nuair a fuair triúr spásairí bás i dtine. Ar 27 Eanáir 1967, maraíodh na spásairí in Apollo 1, Gus Grissom, Ed White, agus Roger B. Chaffee nuair a bhí siad ag traenáil. Chuaigh an modúl ceannais le tine le linn tástála. Loisceadh na fir ina mbeatha.
Shíl cuid mhór daoine ag an am go raibh deireadh leis an mhisean mar gheall air sin. Ach lean NASA ar aghaidh leis. agus d'éirigh go breá leis an msean Apollo 5 ar 22 Eanáir 1968.
Plátáil chróimiam. Miotal geal gléigeal, plátáil i ndáiríre, nach dtagann smál ná meirg go réidh air, is ea cróm, nó níos cruinne fós, plátáil chróimiam.
Caisleán Lios Tuathail. Tá Caisleán Lios Tuathail suite i Lios Tuathail, gContae Chiarraí, Éire. Is Séadchomartha Náisiúnta é.
Alfred Freddy Krupa. Rugadh Alfred Freddy Krupa (Krūppa) ar an 4 Meitheamh in Karlovac na hIúgslaive, péintéir Crótach a bhfuil scata duaiseanna bronnta air, máistirlínitheoir, ealaíontóir leabhar, grianghrafadóir ealaíne, agus múinteoir ealaíne. Fórsa ceannródaíochta é sa ghluaiseacht Dúchealaíne Nua, dar le Aesthetica agus aitheantas idirnáisiúnta faighte aige dá réir.
Adetokunbo Ademola. Dara Príomh-Bhreitheamh na Nigéire, agus prionsa Egbach, ab ea "Ọmọba" An Ridire Adetokunbo Ademola (1 Feabhra 1906 – 29 Eanáir 1993).
Saol.
Mac le Ademola II, Alake Thír na nEgbach in Abeokuta, cathair in iardheisceart na Nigéire, ab ea é. Mar sin, ba phrionsa de chuid na nIarúbach é.
Rinne Ademola staidéar ar an dlí i gColáiste Selwyn, Cambridge. Glaodh chun an Bharra air ag an Teampall Láir, Londain sa bhliain 1934. 
Tar éis dó bheith ag obair mar státseirbhíseach agus giúistís, le briseadh ag cleachtadh go príobháideach (1936-39), ceapadh Ademola ina bhreitheamh sa bhliain 1949.
Rinneadh Príomh-Bhreitheamh Iarthar na Nigéire de sa bhliain 1955 agus Príomh-Bhreitheamh na tíre ar fad trí bliana dár gcionn, 1958. Agus Ademola ina Phríomh-Bhreitheamh, bhí ról ríthábhachtach aige maidir leis an Nigéir a choimeád le chéile le linn na tréimhse an-chorrach, an Cogadh Cathartha, ag deireadh na 1960idí agus tús na 1970idí. Bhí de chlú air gur fear céillí, críonna é, agus ionraic chomh maith. 
In éineacht leis An Dochtúir Teslin Olawale Elias, a bhí ina Phríomh-Bhreitheamh ina dhiaidh, bhí páirt mhór aige agus Scoil Dlí na Nigéire á cur ar bun.
Áras an Mhuilinn. Is ionad cultúrtha agus ionad acmhainní réigiúnach de chuid Chomhaltas Ceoltóirí Éireann le haghaidh lár na hÉireann lonnaithe sa Mhuileann gCearr é Áras an Mhuilinn. Freastalaíonn an t-ionad ar chontaetha na hIarmhí, an Longfoirt, Uíbh Fhailí agus Laoise.
Bunú Chomhaltas Ceoltóirí Éireann.
Bunaíodh Comhaltas Ceoltóirí Éireann sa Mhuileann gCearr sa bhliain 1951 mar Cumann Ceoltóirí na hÉireann agus athraíodh an t-ainm go Comhaltas Ceoltóirí Éireann sa bhliain 1952.
Fleadh Cheoil na hÉireann.
Ba sa Mhuileann gCearr sa bhliain 1951 a eagraíodh chéad Fhleadh Cheoil na hÉireann. Ba é 1963 an dara bliain ina raibh sé lonnaithe sa bhaile. Rinneadh Comhaltas plean an fhleadh a reáchtáil sa bhaile sna blianta 2020 agus 2021 ach de bharr srianta in aghaidh COVID-19 níor reáchtáladh é. Reáchtáladh An Fleadh idir an 31 Iúil-7 Lúnasa 2022 sa bhaile. D'fhógair Ard-Chomhairle Chomhaltas Ceoltóirí Éireann i mí Mheán Fómhair 2022 go mbeadh Fleadh 2023 lonnaithe sa bhaile idir 6 agus 14 Lúnasa 2023 freisin.
MV Wilhelm Gustloff (línéar paisinéirí). Línéar paisinéirí de chuid na Gearmáine a bhí sa MV Wilhelm Gustloff. Chuir an tionscnóir turas, "Kraft durch Freude", an Gustloff ar an tonn sa bhliain 1937 mar long chrúsála. 
Rinneadh foréileamh ar an long le linn an Dara Cogadh Domhanda. 
Tubaiste.
Ar 30 Eanáir 1945, cuireadh an Wilhelm Gustloff go tóin poill le trí thoirpéad a scaoil "S-13", fomhuireán de chuid Chabhlach na Rúise. Bhí an Gustloff ag iompar sibhialtaigh, an chuid is mó, ar a gcoimeád ón bhfíoch a bheadh i ndán dóibh ar thalamh. Tháinig siad ón bPrúis Thoir, an cúige Gearmánach a bhí díreach ar tí titim agus an t-Arm Sóivéadach ag gluaiseacht chun tosaigh. 
Tarrtháladh 1,252; bhí cúpla bád toirpéid in aice leis an Gustloff agus in ann dream beag a shábháil.
Ann Lovett. Ba dhéagóir Ann Lovett (1968 - 31 Eanáir 1984), cúig bliain déag d’aois, a bhí ina cónaí i nGránard, contae an Longfoirt. Fuair sí bás in ospidéal Mhuillinn Cearr tar éis páiste a saoladh i ngrató na Maighdine Muire - ina haonar - ag an am. Cuireadh cóir leighis uirthi ag an bhfoireann cnáimhseoireachta ansin, ach theip orthu. Bhí an cailín ag filleadh ón scoil ina haonar ar lá fuar, fliuch i lár an gheimhridh. Ní fios go fóill na cúinsí ba chúis le bás an chailín óig. Cailleadh an mac a saolaíodh fosta.
Cúlra.
Glacadh leis an Acht um an Ochtú Leasú ar an mBunreacht, 1983 le reifreann ar an 7 Meán Fómhair 1983. 
Cur agus cúiteamh.
Cailleadh Ann Lovett Dé Céadaoin, 31 Eanáir 1984 ach níor bhris an scéal go dtí oíche Sathairn. Ba ea an láithreoir teilifíse Gay Byrne ar an The Late Late Show a d’aimsigh an nuacht ar dtús. "Nothing terribly exciting there", a dúirt sé, agus é ag athbhreithniú na nuachtán. Ach bhain bás an déagóra croitheadh as pobal na hÉireann na laethanta ina dhiaidh. 
Fiosrúchán ar bith.
D’éiligh páirtithe an fhreasúra ar an Rialtas fiosrúchán poiblí a reáchtáil ar an ábhar. Ach ba bheag fonn a bhí ar an rialtas fiosrúchán poiblí a reáchtáil. Ag a gcruinniú ar an 7 Feabhra 1984, chinn an Rialtas gan a leithéid d’fhiosrúchán a bhunú i bhfianaise tuairiscí a chuir Bord Sláinte Lár Tíre agus an Roinn Oideachais ina láthair.
Níor foilsíodh riamh fiosrúchán na Roinne Oideachais ná an Bhord Sláinte. Ní fios go fóill na cúinsí ba chúis le bás an chailín óig a bhí ag filleadh ón scoil i lár an gheimhridh.
Bád na nGort nDubh (Corca Dhuibhne, 1818). Bád saighne, a bhí ar thóir árthaigh raice, ab ea Bád na nGort nDubh; ar 31 Eanáir 1818, bádh fear is fiche ó Pharóiste an Fheirtéaraigh. 
Imeachtaí.
Bhí an "Brilliant," árthach céad tonna, ar a slí ó Luimneach go Glaschú le ládáil cruithneachtan, nuair a stracadh a seolta le linn anaithe. Bádh triúr dá criú, agus an méid acu a bhí fágtha, d’éirigh leo í a stiúradh go dtí na Blascaodaí. ‘An tÁrthach Maol’ a thugadh muintir na háite seo uirthi, toisc í bheith gan seol gan stiúir.
Bhí an "Brilliant" tugtha fé ndeara ag muintir Dhún Chaoin, agus b’eo le dhá bhád saighne ina diaidh. Ach níorbh fhada go raibh bád ó pharóiste an Fheirtéaraigh tagtha suas leo. Bhí fear is fiche dulta amach i mBád na nGort nDubh, cé gur ochtar criú a bhíodh sna báid saighne de ghnáth, agus chuireadar an ruaig ar mhuintir Dhún Chaoin aisti.
Chuaigh cuid de mhuintir na nGort nDubh ar bord an "Brilliant", agus d’fhan cuid acu sa Bhád na nGort nDubh, á ainliú ina haice. Ach, agus iad ag caitheamh earraí ón árthach go dtí an bád, tharla rud éigin agus shuncáil an bád.
Cuireadh i leith mhuintir Dhún Chaoin ina dhiaidh sin nár dheineadar faic chun muintir na nGort nDubh a thit i bhfarraige a shábháil.
Lean achrann is aighneas idir an dá pharóiste go ceann i bhfad.
Gráinne Uí Maitiú. Láithreoir teilifíse a ba ea Gráinne Uí Maitiú. Chuir sí i láthair "Bosco" i 1979 agus "SBB ina Shuí" idir 1976 agus 1982.
D'oibrigh sí ar an iris do dhéagóirí "Mahogany Gaspipe" idir 1980 agus 1984.
Tá sí pósta le Séamus Ó Maitiú.
Mahogany Gaspipe. Lainseáladh an chéad eagrán de Mahogany Gaspipe i mí Dheireadh Fómhair 1980. Bhí an iris seo dírithe ar dhéagóirí agus bhí Séamus Ó Maitiú, meánmhúinteoir i Scoil na mBráithre Sraith an Iarthair, ina eagarthóir. Cuireadh an bhéim ar ábhar nua-aoiseach spreagúil, mar shampla altanna maidir le Jimmy Crowley, “The Police”, léirmheasanna scannán agus píosa beag faoin bpeileadóir Gerry Daly. Ghlac a bhean chéile Gráinne Uí Maitiú (láithreoir ar an gclár “SBB ina Shuí”) freagracht as an leagan amach. Chosain an iris 25 pingin agus díoladh míle cóip. Tháinig an dara heagrán amach i mí Nollag agus bhí agallamh le Johnny Logan san áireamh i measc na n-altanna.
Bronnadh an leas-eagarthóireacht ar Ruairí Ó Báille, meánmhúinteoir eile in 1981.
Tar éis bliain amháin, mhéadaigh an díolachán go sé mhíle cóip; “Ba í an iris Ghaeilge is mó díol ar domhan í” dar le Ó Maitiú.
D’oibrigh an fhoireann go páirtaimseartha agus ní bhfuair siad ach deontas beag ón rialtas. Chuaigh an iris as cló in 1984.
Sa bhliain 1998, d'iarr Bord na Gaeilge ar Ghael-Linn Mahogany Gaspipe a fhoilsiú an athuair, ach chuaigh sí as cló dhá bhliain ina dhiaidh sin.
Séamus Ó Maitiú. Bleáchliathach, múinteoir agus foilsitheoir is ea Séamas Ó Maitiú.
Coup d'état Mhaenmar, 2021. Ar 1 Feabhra 2021, ghlac an t-arm i Maenmar seilbh ar riaradh na tíre.
Ghabh Min Aung Hlaing, ardcheannasaí an airm (an 'Tatmadaw') an chumhacht le lámh láidir. Chur an t-arm ceannaire na tíre, Aung San Suu Kyi, a toghadh go daonlathach, as oifig maidin an 1 Feabhra agus cuireadh í faoi ghlas. Bhí staid éigeandála fógraithe sa tír 'go ceann tamaill' ach níor thug an ceannasaí airm aon leide maidir le cén uair a thiocfadh deireadh leis, agus go reachtáilfí toghchán nua.
Chuaigh na céadta míle daoine amach ar na sráideanna lá i ndiaidh lae ag léirsiú, in ainneoin bhrúidiúlacht na deachtóireachta athbhunaithe. Le linn na bliana 2021, gar do 1,300 duine a mheastar a mharaigh arm Mhaenmar le linn léirsithe.
The Boys Are Back in Town. Is amhrán cáiliúil den ghrúpa Rac-cheoil Thin Lizzy é The Boys Are Back in Town. Cuireadh é amach sa bhliain 1976 agus é an chéad singil ar an albam "Jailbreak". De réir "Rolling Stone" is é an t-amhrán is mó a bhfuil tóir air, agus é curtha ag uimhir 272 acu sa liosta "500 Amhráin ab fhearr riamh" in eagráin 2021.
Molann "Rolling Stone" "Anam Gaelach" an phríomhamhránaí agus dordghiotáraí Phil Lynott agus an "giotár-beirte" Scott Gorham agus Brian Robertson ag rá go raibh siad "cinniúnach in rath an amhráin". 
Seinntear an amhrán go minic ag cluichí Rugbaí na hÉireann. Sa bhliain 2005, chuir "Q magazine" "The Boys Are Back in Town" ag uimhir 38 ar liosta "100 traic giotár abh fearr riamh". Bhuaigh an amhráin gradam "NME" mar singil is fearr sa bhliain 1976 "NME".
D'úsáideadh an amhrán i margaíocht na scannáin Disney Pixar "Toy Story" agus "Toy Story 2". Sa scannán "A Knight's Tale" le Heath Ledger cloistear é nuair a thagann an carachtair ar ais go Londain mar Ridire cáiliúil. 
Sa bhliain 2012 d'úsáid Comhdháil Náisiúnta an Pháirtí Poblachtach é le iarrthóir leas-uachtaráin Paul Ryan a chur in aithne ar stáitse. Ní raibh cead faighte acu agus cháin máthair Lynott, Philomena Lynott, an úsáid polaitiúla, ag rá nach mbeadh Phil Lynott sásta a cheoil a chur ar son cúis polaitiúla. Lean sé uirthi ag lochtú polsaithe Ryan agus Mitt Romney ag rá nach n-aontódh Lynott leo.
Jailbreak (albam). Is é Jailbreak an séú albam stiúideo ag grúpa rac-cheol Thin Lizzy, curtha amach sa bhliain 1976. Bhí an albam mar an urfhuascailt tráchtáladh sna Stáit Aontaithe. Tógadh dhá amhráin mar singil "Jailbreak" agus "The Boys Are Back in Town". Bhí "The Boys Are Back in Town" an t-amhrán is mó a thug rath do Thin Lizzy sna Stáit Aontaithe. 
Liosta traiceanna.
Gach amhrán scríofa ag Phil Lynott
An Ré Heilléanaíoch. Is éard atá i gceist leis an Ré Heilléanaíoch ná an tréimhse ó bhás Alastair Mhóir sa bhliain 323 roimh Chríost go tús na Ré Rómhánaí, is é sin, cath Actium sa bhliain 31 roimh Chríost chomh maith leis an ngabháltas a rinne na Rómhánaigh ar an Éigipt, a bhí á rialú ag rítheaghlach na dTolamaesach san am. An tréimhse i stair na Gréige roimh an Ré Heilléanaíoch is í tréimhse na Gréige Clasaicí í, agus is í an Ghréig Rómhánach a tháinig i ndiaidh na Ré Heilléanaíche. Tá an focal sin "Heilléanaíoch" fréamhaithe as ainm na Gréige sa tSean-Ghréigis, mar atá, "Hellas", ach is ionann an saol Heilléanaíoch agus na tíortha a ndeachaigh cultúr agus teanga na Gréige go mór i bhfeidhm orthu - is é sin, an Domhan Thoir i ndiaidh na ngabháltas a rinne Alastar Mór.
Bhain tionchar na Gréige ar na tíortha eile amach a bhuaicphointe sa Ré Heilléanaíoch. Shroich an tionchar sin an India féin, agus bhí sé le mothú i gcúrsaí na n-ealaíon, na hastralaíochta, na dturas fionnachtana, na litríochta, na hamharclannaíochta, na hailtireachta, an cheoil, na matamaitice, na fealsúnachta agus na heolaíochta. Mar sin féin is minic a deirtear nach raibh sa ré seo ach tréimhse idir eatarthu, nó fiú, nach ndeachaigh an Ghréig ach chun donais san am i gcomparáid le tréimhse na Gréige Clasaicí. Mar sin féin, is sa Ré Heilléanaíoch a tháinig an Chóiméide Nua, an fhilíocht Alastrach, an Seachtód, agus scoileanna fealsúnachta an Stóchais, an Eipiciúrachais agus an Phiorróineachais ar an bhfód. Bhí an eolaíocht Ghréagach á cur chun cinn ag an matamaiticeoir Eoiclíd agus ag an ileolaí Airciméidéas. D'fháiltigh saol an chreidimh isteach déithe nua cosúil le Serapis (dia Gréigeach-Éigipteach), déithe ón Domhan Thoir cosúil le hAttis agus Cybele, agus tháinig creideamh nua measctha (sincréiteachas) chun saoil in Iarthuaisceart na hIndia agus sa Bhaictria a bhí comhdhéanta as an mBúdachas agus as an gcultúr Heilléanaíoch.
Loscadh na hAmbasáide Briotanaí, BÁC 1972. Tharla sléacht i nDoire ar an 30 Eanáir, 1972, 'Domhnach na Fola'. Chothaigh sé seo corraíl sa phobal, sa Tuaisceart agus sa Deisceart agus dódh Ambasáid na. Breataine i mBaile Átha Cliath go talamh ar 2 Feabhra 1972. 
Imeachtaí.
Bhí an tír trína chéile go mór na laethanta a lean Domhnach na Fola. Labhair an Taoiseach Jack Lynch ar an teilifís an oíche sin. Bhí Reginald Maudling (Home Secretary) agus Sir Edward Heath (príomh-aire, KG MBE) ag séanadh an scannail, ag déanamh cúrsaí níos measa. Shéan an t-arm i dTÉ gurbh iad ba chiontaí agus shéan Reginald Maudling (Rúnaí Baile) aon fhreagracht go suarach.
Bhí alltacht agus uafás ar dhaoine agus mhéadaigh an fhearg iontu de réir mar a nochtadh an fhírinne faoin mbarbarthacht. ‘Sheer unadulterated murder’ an cur síos a bhí ag an iriseoir Iodálach Fulvio Grimaldi ar ar tharla.
Ar fud na tíre Dé Luain agus Dé Máirt, bhí agóidí ar siúl. D’imigh oibrithe ón obair chun agóid a dhéanamh. Ag cruinnithe údaráis áitiúil ritheadh rúin ag cáineadh na maruithe. I neart a chuaigh na hagóidí ag ambasáid na Breataine i mBaile Átha Cliath.
D’fhógair an rialtas lá cuimhneacháin náisiúnta ar an gCéadaoin (2 Feabhra), an lá ar cuireadh an 13 a maraíodh. Eagraíodh mórshiúl trí lár Bhleá Cliath an Chéadaoin sin, ina raibh suas le 100,000 duine páirteach. Ina dhiaidh sin, eagraíodh mórshiúl eile i dtreo Ambasáid na Breataine, ar Chearnóg Mhuirfean Thoir. Bhí teannas an-ard ann.
Bhí go leor Gardaí bailithe os comhair na hAmbasáide lena cosaint. In ainneoin sin, fágadh cónra ag an doras agus cuireadh an cónra trí thine. ansin d’éirigh le fear dreapadh suas píopa draenála. Ní dhearna na Gardaí aon iarracht é a stopadh agus é ag dul ó bhalcóin go balcóin. Ar bhalcóin na hAmbasáide, bhris sé an fhuinneog tar éis roinnt mhaith iarrachtaí agus d’éirigh leis Ambasáid na Breataine a chur trí thine. 
Bhí Sinn Féin Oifigiúil freagrach as an scrios ag an am, is cosúil.
Iarmhairtí.
Thug dó na hAmbasáide faoiseamh áirithe don phobal go léir ag an am. Ach bhí barrphointe tagtha ar thacaíocht an phobail do na poblachtánaigh leis an léirsiú ag ambasáid na Breataine nuair a dódh an foirgneamh go talamh. Thosaigh an taoide ag trá i ndáiríre le Aoine na Fola, sé mhí níos déanaí.
Níos déanaí, bhí an mhífhoighne a bhí ag rialtas na hÉireann i dtaobh dhearcadh na Breataine soiléir ón méid a dúirt Liam Cosgrave: 'Níor thuig polaiteoirí na Breataine Éire ná muintir na hÉireann, agus ní thuigfidh siad iad riamh".
Roland Freisler. Breitheamh iomráiteach agus míchlúiteach de chuid na Naitsithe ba ea Roland Freisler (30 Deireadh Fómhair 1893 - 3 Feabhra 1945).
Saol.
Tar éis dá sheirbhís in Arm Impiriúil na Gearmáine le linn an Chéad Chogaidh Dhomhanda, thosaigh sé ag staidéir dlí. Fuair sé a dhochtúireacht sa dlí ó Ollscoil Jena i 1922. 
Chuir sé cleachtas dlí nua ar bun in Kassel sa bhliain 1924, in éineacht lena dheartháir níos óige, Oswald. 
Ball de Pháirtí Náisiúnta Sóisialach Lucht Oibre na Gearmáine ó 1925 amach, fuair sé aird an phobail toisc gur chosain sé chomh-Naitsithe sna cúirteanna agus bhí sé ina chainteoir poiblí éifeachtach. 
Bhí sé ina bhall de Landtag na Prúise agus den Reichstag. Tháinig a dheartháir níos óige, Oswald, cé gur Naitsíoch chomh maith le dlíodóir é, i láthair na cúirte mar abhcóide na gcosantóirí i roinnt cásanna ardphróifíle íogaire ó thaobh na polaitíochta de tar éis 1933 (díbríodh Oswald as an bpáirtí sa bhliain 1937 agus chuir sé lámh ina bhás féin sa bhliain 1939, faoi chúinsí amhrasacha).
Polaitíocht.
Rinneadh 
de Roland Friesler. Bhí sé díograiseach agus é ag iarraidh an córas dlí a athmhúnlú le go gcloífeadh sé le smaointe na Naitsithe. 
‘Truailliú cine’.
Mhol Friesler an toirmeasc ar ‘thruailliú cine’, mar a thugtar air, agus bhí ról ceannasach aige agus pionós an bháis á chur i bhforchur ar ógánaigh. 
I mí Eanáir 1942 rinne Friesler ionadaíocht ar Aire Dlí agus Cirt an Reich Franz Schlegelberger sa Chomhdháil Wannsee, áit ar phléigh roinnt gníomhaireachtaí na gnéithe dlíthiúla praiticiúla de chinedhíothú na nGiúdach a raibh greim ag na Naitsithe orthu.
Volksgerichtshof.
I mí Lúnasa 1942 a ceapadh Freisler ina Uachtarán ar Chúirt an Phobail (an 'Volksgerichtshof') - cúirt speisialta a dhéileáil le raon leathan cionta a raibh imní ar leith ag an réimeas fúthu, ó thréas go margaíocht dhubh.
Mar uachtarán na cúirte sin, thug Freisler neamhaird neamhbhalbh ar na noirm is bunúsaí d’iompar breithiúnach mar neamhchlaontacht agus easpa réamh-bhreithiúnais, go minic trí chroscheistiú a dhéanamh ar an gcúisí amhail is go raibh sé ina abhcóide ionchúisimh agus íde béil á tabhairt dóibh mar gheall ar mhídhílseacht. 
D'ardaigh cion na bpianbhreitheanna báis a ghearr an chúirt go géar freisin mar thoradh ar dhéine idé-eolaíoch Freisler. Bhí a easpa cáilíochtaí breithiúnacha soiléir go háirithe (agus taifeadadh ar scannán í) i dtrialacha roinnt acu siúd a raibh lámh acu i bplota an 20 Iúil 1944.
Anbhás.
Maraíodh Freisler i seomra na cúirte ar an 3 Feabhra 1945 le linn ruathar aeir ar Bheirlín de chuid Fhórsa Aeir Arm na Stát Aontaithe.
Oswald Freisler. Dlíodóir agus Naitsíoch ba ea Oswald Freisler (29 Nollaig 1895 - 4 Márta 1939). Chosain sé easaontóirí i nGearmáin na Naitsithe sna 1930id, rud nár thaitin le Goebbels beag ná mór agus fuair Oswald bás 'anabaí'.
Saol.
D'fhreastail Oswald ar scoil in Aachen agus Kassel. Tar éis dá sheirbhís in Arm Impiriúil na Gearmáine le linn an Chéad Chogaidh Dhomhanda, rinne sé staidéar ar an dlí n Kiel, Frankfurt am Main. agus Göttingen. Chuir sé cleachtas dlí nua ar bun sa bhliain 1924 in Kassel, in éineacht lena dheartháir níos sine, Roland (níos déanaí ina bhreitheamh de chuid na Naitsithe).
Bhí Oswald ina bhall de Pháirtí Náisiúnta Sóisialach Lucht Oibre na Gearmáine ó 1927 amach. In ainneoin sin, chosain sé daoine a bhí i gcoinne na Naitsithe sna cúirteanna agus bhí sé ina chainteoir poiblí éifeachtach. Fuair sé aird an phobail dá bharr sin. 
Bhí Oswald i láthair na cúirte mar abhcóide na gcosantóirí i roinnt cásanna ardphróifíle íogaire ó thaobh na polaitíochta de tar éis 1933. 
Bhí cáil go háirithe ar "Thriail na gCaitliceach" sa bhliain 1937; níor tugadh breith bháis ar An tAthair Joseph Cornelius Rossaint agus fuarthas neamhchiontach daoine eile, rud nár thaitin le Goebbels beag ná mór. Díreach i ndiaidh sin, díbríodh Oswald as an bpáirtí. 
Chuir Oswald lámh ina bhás féin, b'fhéidir, sa bhliain 1939, faoi chúinsí amhrasacha.